Matic Török

Matic Török (s. 26. heinäkuuta 2003 Kranj, Slovenia) on slovenialainen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan oikea laitahyökkääjä.
Ura.
Seuraura.
Török on HD Jesenice Mladin kasvatti. Kaudella 2018–2019 hän oli B-nuorten monikansallisessa International Hockey Leaguessa tehoilla 14+13=27 joukkueen paras maalintekijä Miha Krmeljin kanssa ja toiseksi paras pistemies hänen jälkeensä. Suurimman osan kaudestaan Török pelasi kuitenkin Jesenice Mladissa monikansallista A-nuorten Erste Bank Young Stars Leaguea.
Kaudeksi 2019–2020 Török siirtyi Suomeen KooKoon B-nuoriin. Hänen siirtoonsa oli vaikuttamassa neljä edellistä kautta organisaatiossa valmentanut Lovro Bajc, joka toimi myös Slovenian alle 20-vuotiaiden maajoukkueen päävalmentajana. Törökin lisäksi Bajc oli houkutellut KooKoohon vuotta aiemmin toisen slovenialaispelaajan, Tom Sojerin. Kaudella 2020–2021 Török oli tehoilla 16+14=30 seuran U18-joukkueen paras pistemies ja maalintekijä tehoilla 16+14=30. Joulukuussa 2020 hän pelasi kotimaassaan kolme ottelua lainalla Slovenian liigaa HDD Jesenicessä tehden kolme syöttöpistettä, kun Suomen Jääkiekkoliiton sarjat olivat tauolla Suomen koronavirusrajoitusten vuoksi. Török teki näin ollen miesten pääsarjadebyyttinsä 17-vuotiaana 13. joulukuuta 2020 HK Celjeä vastaan. Hän teki Jesenicen 10–1-murskavoittoon päättyneessä ottelussa kaksi syöttöpistettä.
Toukokuussa 2021 Török teki KooKoon kanssa 2+1-vuotisen SM-liigasopimuksen. Hän pelasi kauden 2021–2022 suurimmaksi osaksi seuran U20-joukkueessa. Török oli tehoilla 18+21=39 joukkueen toiseksi paras maalintekijä ja kolmanneksi paras pistemies. Hän debytoi myös KooKoon liigajoukkueessa, jossa Török pelasi kaksi runkosarjaottelua ilman tehopisteitä. Hän teki liigadebyyttinsä runkosarjan yhdeksännellä kierroksella 1. lokakuuta 2021 vieraissa Tapparaa vastaan. Török merkittiin kolmella täydellä ketjulla otteluun lähteneen KooKoon nelosketjuun Eetu Paasovaaran kanssa. Hän sai ottelussa jääaikaa 5.14 minuuttia.
Török pelasi kauden 2022–2023 suurimmaksi osaksi KooKoon U20-joukkueessa. Hän pelasi SM-liigassa 16 runkosarjaottelua tehopistein 2+1=3. Török teki liigauransa avausmaalin tasan vuosi liigadebyyttinsä jälkeen uransa kuudennessa ja kauden neljännessä ottelussaan 1. lokakuuta 2022 vieraissa Porin Ässiä vastaan. Huhtikuussa 2023 hän teki KooKoon kanssa 1+1-vuotisen jatkosopimuksen. Varsinaisella SM-liigan tulokaskaudellaan 2023–2024 Török pelasi 50 runkosarjaottelua tehopistein 3+6=9. KooKoon liigakauden päätyttyä hän vahvisti seuran U20-joukkuetta pudotuspeleissä. Török oli KooKoon paras pistemies ja maalintekijä tehoilla 8+2=10. Huhtikuussa 2024 seura uutisoi käyttäneensä hänen sopimuksessaan olleen option ja tehneen Törökin kanssa vuoden mittaisen jatkosopimuksen. Kaudella 2024–2025 hän yli kolminkertaisti edellisen kauden tehopisteensä ja teki runkosarjassa 57 ottelussa tehot 12+16=28. Pudotuspeleissä Török pelasi neljä ottelua tehden yhden maalin.
Kaudeksi 2025–2026 Török siirtyi 2+1-vuotisella sopimuksella Tampereen Ilvekseen. Runkosarjan viidennellä kierroksella ja kotiavauksessa 20. syyskuuta 2025 Rauman Lukkoa vastaan hän teki maalin ja neljä syöttöpistettä, kun Ilves voitti ottelun lukemin 6–3. Törökistä tuli Ilveksen historian ensimmäinen kotidebyytissä viisi tehopistettä tehnyt pelaaja. Hän keräsi ottelusta teholukeman +4. Török siirtyi koko SM-liigan pistepörssin johtoon tehtyään viidessä ensimmäisessä ottelussa tehot 3+7=10 ja tehotilaston johtoon lukemalla +9. Matti Kaario valitsi hänet ottelun Alumnien tähtien ykköstähdeksi.
Maajoukkueura.
Török edusti Sloveniaa MM-kilpailuissa vuonna 2025, jolloin hän toimi joukkueen varakapteenina. Valmentajat valitsivat Törökin Slovenian turnauksen yhdeksi kolmesta parhaasta pelaajasta. Hänet valittiin myös Latviaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Török pelasi myös Milanon olympiakisojen 2026 karsinnoissa. Yhteensä hän on pelannut 35 A-maaottelua tehopistein 9+9=18. Török teki A-maajoukkuedebyyttinsä Tamás Sárközy Memorial Tournamentissa 9. marraskuuta 2023 Budapestin Tüskecsarnokissa Italiaa vastaan. Ensimmäisen A-maajoukkuemaalinsa Török teki seuraavassa ottelussa 10. marraskuuta 2023 Ukrainaa vastaan. Hän toimi kaudella 2024–2025 myös Slovenian kapteenina.
Török pelasi myös alle 20-vuotiaiden IA-divisioonan MM-kilpailuissa vuosina 2020 ja 2023. Ensimmäisessä turnauksessa hän oli kahdella osumallaan Slovenian paras maalintekijä ja Török jakoi joukkueen sisäisen pistepörssin voiton neljän muun pelaajan kanssa. Jälkimmäisessä turnauksessa hänet palkittiin Slovenian turnauksen parhaana pelaajana. Török pelasi myös IB-divisioonan MM-kilpailuissa vuonna 2022, jolloin hän toimi joukkueen kapteenina. Török jakoi kolmella osumallaan Slovenian sisäisen maalipörssin voiton Marcel Mahkovecin ja Žiga Mehlen kanssa.
Török pelasi myös alle 18-vuotiaiden IB-divisioonan MM-kilpailuissa vuonna 2019.